Perëndimi dënon ndërhyrjen policore në Kiev
Ndërhyrja policore la dhjetëra protestues të plagosur, ndërkohë që opozita thotë se policia veproi pa provokim
Disa qeveri perëndimore kanë dënuar shtypjen e protestuesve pro-evropianë në Ukrainë në kryeqytetin Kiev. Demonstratat u zhvilluan pasi Ukraina nuk pranoi të nënshkruante marrëveshjen e tregtisë me Bashkimin Evropian. Përgjigja e fortë e qeverisë e ka bërë më vendimtare betejën për të ardhmen e vendit. Policia ndërhyri në Sheshin Pavarësia në ora 4:30 të mëngjesit dje. Protestuesit thonë se sulmi i policisë u ndërmor pa provokim. Ambulancat erdhën për të mjekuar dhjetëra demonstrues të plagosur, pjesa më e madhe me lëndime në kokë e krahë, ndërkohë që policia përdori shkopinjtë e gomës, granata zhurmuese dhe gaz lotsjellës për të boshatisur sheshin. Studenti Andriy thotë se autoritetet nuk dhanë paralajmërim: Policia thotë se 25 vetë u arrestuan. Ministria e Brendshme tha se policia ndërhyri pasi protestuesit goditën policët me objekte të ndryshme. Kur erdhi agimi, disa qindra protestues, shumë prej të cilëve me fasho të mbuluara me gjak, kishin gjetur strehim në një manastir jo larg sheshit. Tensionet nuk janë qetësuar ende. Në një moment protestuesit u përpoqën të sulmojnë një furgon të policisë. Shumë prej tyre, si Julia, janë studentë që kanë ardhur në Kiev nga e gjithë Ukraina. Udhëheqësit e opozitës kanë bërë thirrje për një grevë mbarë-kombëtare në përgjigje të reagimit policor. Ata thonë se po organizohen për të formuar një front të rezistencës kombëtare deri në zhvillimin e zgjedhjeve të reja. Arseniy Yatsenyuk, udhëheqës i Partisë Atdheu, fajësoi Presidentin Yanukovich për dhunën. Lituania, e cila kryeson Presidencën e radhës të Bashkimit Evropian, dënoi ndërhyrjen policore, ndërsa ambasada amerikane i bëri thirrje Ukrainës të respektojë shoqërinë civile. Protestuesit po mblidhen përsëri në Kiev për tubimin masiv të planifikuar për sot. Ish-kryeministrja Yulia Tymoshenko, e cila vazhdon të vuajë dënimin me burgim, u ka bërë thirrje demonstruesve të detyrojnë dorëheqjen e qeverisë.